**MINISTERUL SĂNĂTĂȚII**

**Ordin**

**pentru modificarea și completarea Ordinului ministrului sănătăţii nr. 774/2023 pentru aprobarea Normelor metodologice privind asigurarea continuităţii asistenţei medicale primare prin centrele de permanenţă**

Văzând Referatul de aprobare al Direcției generale asistență medicală și programe de sănătate publică din cadrul Ministerului Sănătății nr......................;

 având în vedere:

  - prevederile Legii nr. 263/2004 privind asigurarea continuităţii asistenţei medicale primare prin centrele de permanenţă, cu modificările şi completările ulterioare;

    - prevederile art. 67 lit. e), art. 70 şi 78 din Legea nr. 95/2006 privind reforma în domeniul sănătăţii, republicată, cu modificările şi completările ulterioare,

    în temeiul prevederilor art. 7 alin. (4) din Hotărârea Guvernului nr. 144/2010 privind organizarea şi funcţionarea Ministerului Sănătăţii, cu modificările şi completările ulterioare,

**ministrul sănătăţii emite următorul ordin:**

**Art. I -**Normele metodologice privind asigurarea continuităţii asistenţei medicale primare prin centrele de permanenţă aprobate prin Ordinul ministrului sănătăţii nr. 774/2023, publicat în Monitorul Oficial al României, Partea I, nr. 234 şi 234 bis din 22 martie 2023, cu modificările şi completările ulterioare, se modifică și se completează după cum urmează:

**1. După articolul 4 se introduce un nou articol, art. 4^1, cu următorul cuprins:**

 ”Art. 4^1 – (1) Prin excepție de la prevederile art. 4, programul de funcționare al centrelor de permanență înființate în zonele din Munţii Apuseni şi din Rezervaţia Biosferei Delta Dunării, prevăzute în Hotărârea Guvernului nr. 323/1996 privind aprobarea Programului special pentru sprijinirea dezvoltării economico-sociale a unor localităţi din Munţii Apuseni, cu modificările şi completările ulterioare, se stabilește la propunerea medicului coordonator al centrului de permanență de către direcția de sănătate publică județeană.

(2) Programul propus de medicul coordonator pentru centrele de permanență prevăzute la alin.(1) se înaintează de către direcția de sănătate publică județeană, spre aprobare, Ministerului Sănătății care, în termen de 5 zile lucrătoare de la data primirii solicitării, va comunica direcției de sănătate publică județene răspunsul privind acordul sau refuzul programului de activitate propus.

(3) În baza răspunsului Ministerului Sănătății prevăzut la alin.(2) direcția de sănătate publică procedează la emiterea deciziei privind programul de activitate al centrului de permanență.

(4) Programul de activitate al centrului de permanență aprobat prin decizia prevăzută la alin.(3) se postează pe site-ul direcției de sănătate publică emitente și se comunică centrului de permanență, casei de asigurări de sănătate teritoriale, precum și autorității publice locale.”

**2. La articolul 5 alineatul (1) se modifică și va avea următorul cuprins:**

” (1) În cadrul centrelor de permanenţă, continuitatea asistenţei medicale primare în regim de gardă este asigurată de medici de familie așa cum sunt aceștia definiți la art. 64 lit.e) din Legea nr. 95/2006 privind reforma în domeniul sănătății, republicată, cu modificările și completările ulterioare şi de asistenţi medicali, care îşi exercită profesia în conformitate cu prevederile legale în vigoare.”

**3. La articolul 10 alineatul (3) se modifică și va avea următorul cuprins:**

**”**(3) Prin excepţie de la prevederile alin. (1), în zonele din mediul rural și în zonele din mediul urban cu o populație sub 25.000 locuitori, se pot înfiinţa şi funcționa și centre de permanenţă cu minimum 5 posturi de medic, în condiţiile asigurării funcţionării centrului de permanenţă.**”**

**4. Articolul 11 se modifică și va avea următorul cuprins:**

”Art. 11 - Cabinetele medicale de medicină de familie, indiferent de forma de organizare, potrivit legii, pot angaja medici de familie așa cum sunt aceștia definiți la art. 64 lit.e) din Legea nr. 95/2006 privind reforma în domeniul sănătății, republicată, cu modificările și completările ulterioare, precum şi asistenţi medicali care îşi exercită profesia în condiţiile legii sau pot încheia cu aceştia contracte de prestări servicii, pentru asigurarea continuităţii asistenţei medicale primare în regim de gardă prin centrele de permanenţă.”

**5. La articolul 13 alineatul (2) se modifică și va avea următorul cuprins:**

**”(2)** Actul de înfiinţare al centrului de permanenţă îl constituie decizia de înfiinţare a centrului de permanenţă, emisă de directorul executiv al direcţiei de sănătate publică judeţene sau a municipiului Bucureşti.**”**

**6. La articolul 14 alineatul (1), litera a) se abrogă.**

**7. La articolul 22 litera a) se modifică și va avea următorul cuprins:**

**”**a) Propun Ministerului Sănătății înfiinţarea şi desfiinţarea centrelor de permanenţă, precum și programul de funcționare prevăzut la art. 4^1 alin.(2).”

 **Art. II** - Prezentul ordin se publică în Monitorul Oficial al României, Partea I.

**MINISTRUL SĂNĂTĂȚII**

**Prof. Univ. Dr. Alexandru RAFILA**